500 आबादी वाले गांवों की सड़कें प्रधानमंत्री योजना के दायरे में आईं
आरईएस ने 34 गांवों की सड़कों का शासन को भेजा था प्रस्ताव
नगर में भी खुदी पड़ी हैं सड़कें, मरम्मत में अनदेखी
भास्कर संवाददाता | आष्टा
ग्रामीण यांत्रिकी सेवा ने विकासखंड के 500 आबादी वाले गांवों में 34 सड़कें बनवाने का प्रस्ताव शासन को भेजा था। इनकी स्वीकृति मिलने और टेंडर प्रक्रिया होने के बाद अब शासन स्तर से नया पेंच आने से प्रक्रिया शुरू नहीं हो सकी है। दरअसल अब इन सड़कों को प्रधानमंत्री सड़क योजना में बनाया जाएगा। वहीं अभी तक नगर में डिस्ट्रीब्यूशन लाइन की टेस्टिंग नहीं होने से सभी 18 वार्डों में सड़क का मरम्मत कार्य शुरू नहीं हुआ है। इससे लोग परेशान हो रहे हैं।
नगर से गांवों को जोड़ने वाली सड़कों की खराब हालत होने से लोगों को परेशानी होती है। इससे कई बड़े गांवों में भी यात्री बसों का संचालन भी नहीं हो पा रहा है। समस्या देखते हुए आरईएस ने 500 आबादी वाले गांवों को चिन्हित कर पिछले वर्ष 34 गांवों के प्रस्ताव शासन को भेजे थे। इन सभी 34 प्रस्तावों को मंजूरी मिलने के बाद इसकी टेंडर प्रक्रिया तक हो चुकी है। यह टेंडर पिछले सोमवार को खोले जाने थे, लेकिन उसी दौरान शासन स्तर पर इन पर रोक लगा दी गई है। शासन के नए निर्देशों के चलते अब इन सभी सड़कों का निर्माण कार्य प्रधानमंत्री सड़क योजना में करने के निर्देश दिए गए हैं। इससे एक बार फिर लोगों को सड़क निर्माण में इंतजार करना पड़ सकता है। इसी तरह शहर को गांवों से जोड़ने वाली ग्रामीण क्षेत्रों की सड़कें भी एक साल सही तरह से नहीं टिक पाई हैं।
लाइन की टेस्टिंग के बाद की जाएगी मरम्मत
यूआईएसएसएमटी योजना के तहत पाइप डालने का काम लगभग पूरा हो चुका है। इसकी टेस्टिंग के बाद सड़क मरम्मत कार्य शुरू होगा। एमएच शेख, एई, नपा
शासन से स्थानांतरित
जिन गांवों में सड़कों का अभाव है वहां के लिए जीरो से 500 आबादी वाले गांवों के लिए 34 प्रस्ताव बनाकर शासन को भेजे गए थे। इनके टेंडर भी हो चुके थे, लेकिन इनका शासन ने स्थानांतरण प्रधानमंत्री सड़क योजना में किया है। आरबी चौधरी, एसडीओ, आरईएस
यहां भी घटिया निर्माण
विकासखंड के गांव कोठरी से पारवा तक सड़क नहीं होने से लोगों को परेशानी हो रही थी। इस संबंध में कई बार ग्रामीणों ने शासन-प्रशासन से लेकर जनप्रतिनिधियों को अवगत कराया था। तब कहीं जाकर शासन से सड़क स्वीकृत हुई थी। आठ महीने पहले करीब डेढ़ करोड़ रुपए की लागत से सीसी सड़क बनाई गई थी। इसके निर्माण के समय जिम्मेदारों के ध्यान नहीं देने से ठेकेदार ने निर्माण के दौरान घटिया सामग्री का उपयोग किया था। पहली ही बारिश में सड़क खस्ताहाल अवस्था में पहुंच गई है। इसी तरह गांव उमरपुर से टीपाखेड़ी के तक सड़क का निर्माण घटिया किया गया।
डेढ़ साल में उखड़ी सड़क
नगर के आदर्श कॉलोनी से लेकर आनंदीपुरा गांव तक तीन किमी सड़क का निर्माण पीडब्ल्यूडी ने कराया था। इसमें ठेकेदार ने घटिया निर्माण कार्य किया है। बिना मापदंड के बनाई गई सड़क एक बारिश में ही जगह-जगह गड्ढों में बदल गई है। इससे लोगों को परेशानी का सामना करना पड़ रहा है। गौरतलब है कि आदर्श काॅलोनी से लेकर आनंदीपुरा गांव तक 3.70 किमी एरिया में करीब एक करोड़ 70 लाख रुपए की लागत से सड़क का निर्माण किया गया है। ग्रामीणों का कहना है कि सड़क निर्माण में गिट्टी डस्ट की बजाय आइल का उपयोग किया गया था।
नगर की सड़कों नहीं हुई मरम्मत
इन दिनों नगर पालिका शहर में कांक्रीट सड़कों का निर्माण कार्य कर रही है। जबकि इससे पूर्व निर्माण हुई सड़कें गड्ढों में तब्दील होने से लोगों के लिए परेशानी का सबब बनी हुई हैं। नगर के अलीपुर स्थित मीरपुरा जाने वाली सड़क का निर्माण दो बार हो चुका है। घटिया निर्माण कार्य होने से सड़क खस्ताहाल अवस्था में पहुंच चुकी है। इसी प्रकार कन्या हायर सेकंडरी से आफिसर्स काॅलोनी वाले मार्ग का कांक्रीट भी उखड़ने से लोगों को दिक्कत उठानी पड़ती है। इसी तरह पुरानी सब्जी मंडी रोड, किला मार्ग, बोहरा बाखल मार्ग सहित पूरे 18 वार्डों की कांक्रीट सड़कें फिल्टर प्लांट की डिस्ट्रीब्यूशन लाइन डलने से खराब हो चुकी हैं।
34 सड़कें बनाने का भेजा था प्रस्ताव
नगर में खस्ताहाल सड़कों से लोग परेशान हैं।
पाइप डालने खोदते हैं सड़क
जिन गांवों में प्रधानमंत्री सड़कें बनी हैं वहां पर किसानों ने खेतों तक पाइप डालने के लिए सड़कों को बीच में से खोद दिया है। इस कारण भी सड़कें जल्द ही खस्ताहाल अवस्था में पहुंच गई हैं। यह स्थिति हर 100-150 मीटर पर देखने को मिलती है। तहसील क्षेत्र के कई गांव आजादी के 65 बरस बीत जाने के बाद भी पक्की सड़क से नहीं जुड़ पाए हैं। गांव पांचापुरा के गंगाराम जाट का कहना है कि हमारा गांव अभी तक पक्की सड़क से नहीं जुड़ पाया है। इस कारण लोगों को काफी परेशानी आती है।
करते हैं पैदल यात्रा
विकासखंड के तहत ऐसे दर्जनों गांव हैं जहां पर कच्चे रास्ते होने के कारण यात्री बसें गांव के जोड़ तक ही जाती हैं। जबकि गांव से जोड़ तक आने के लिए ग्रामीणों को पैदल ही दो से तीन किमी तक आना पड़ता है। इन गांवों में कुमड़ावदा, बोरखेड़ा, मैना, नवरंगपुर, श्यामपुराकलां, बुरानाखेड़ी आदि हैं।
hin_Deva hin_Deva hin_Deva san_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva